Diari Oficial de la Generalitat Valenciana


Sumari del DOGV 8238, del 20-02-2018 (2018/1552)

RESOLUCIÓ de 13 de febrer de 2018, de la Conselleria de Transparència, Responsabilitat Social, Participació i Cooperació, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici de 2018.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8238

Data del DOGV
:   20-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/1552


Data del document
:   13-02-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

RESOLUCIÓ de 13 de febrer de 2018, de la Conselleria de Transparència, Responsabilitat Social, Participació i Cooperació, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici de 2018. [2018/1552]  
L'article 11 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, assigna a la Conselleria de Transparència, Responsabilitat Social, Participació i Cooperació, les competències en matèria de foment de l'autogovern. D'altra banda, el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en l'article 40.2.b, atribueix a la Direcció General de Responsabilitat Social i Foment de l'Autogovern, entre altres funcions, les vinculades amb el desenvolupament de l'autogovern i la recuperació del dret foral civil valencià.  
Tot detallant les previsions dels preceptes ressenyats, l'article 10 del Decret 160/2015, de 18 de setembre, del Consell, pel qual aprova el Reglament orgànic i funcional de la Conselleria de Transparència, Responsabilitat Social, Participació i Cooperació, estableix les funcions que exerceix la Direcció General esmentada, entre les quals es troben les següents: dirigir i gestionar les polítiques de la Generalitat adscrites al desenvolupament de l'autogovern; dissenyar, coordinar i gestionar les ajudes adscrites al foment i divulgació de l'autogovern; coordinar el desplegament normatiu de l'Estatut d'Autonomia de la Comunitat Valenciana per a la creació dels organismes previstos en aquell; impulsar, coordinar i desenvolupar la normativa de la Generalitat, dins de l'àmbit del foment de l'autogovern, en matèria de processos de participació diferents de les consultes populars; fomentar les relacions de la Comunitat Valenciana amb altres països en matèria de foment de l'autogovern; fomentar la recuperació, difusió i estudi del dret civil valencià; informar i donar suport a les administracions de la Comunitat Valenciana en matèria de promoció de l'autogovern; i dissenyar i executar les actuacions relacionades amb la promoció i divulgació de l'autogovern i les seues institucions.  
En el marc de la normativa ressenyada, per mitjà de l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, es van aprovar les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià.  
  
En virtut de l'ordre esmentada, i dins de les disponibilitats pressupostàries existents segons allò que s'ha previst per la Llei 22/2017, de 29 de desembre, de Pressupostos de la Generalitat per a l'exercici de 2018, es convoquen, en règim de concurrència competitiva, subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant el present exercici.  
L'any 2018 es compleixen 600 anys de la creació de la Generalitat Valenciana.  
La celebració del 600 aniversari de la creació de la Generalitat com a institució permanent, ha de servir per a un millor coneixement de la història de la institució, que hui encarna la representació política del poble valencià i l'administració de l'autogovern, així com per a entendre millor la seua especificitat en comparació amb les institucions d'altres parts de la Corona d'Aragó, d'Espanya i de l'Europa occidental, i per a mostrar una possibilitat de construcció moderna de l'estat que va quedar truncada al començament del segle XVIII, arran de l'abolició de l'ordenament polític i institucional foral al Regne de València, pel Decret de Nova Planta  
Per això, amb motiu d'eixe 600 aniversari, i considerant que el millor coneixement del que van ser les nostres institucions durant els segles de règim foral ha de servir, no sols per a la recuperació de la nostra història, sinó també per a situar en perspectiva el sistema polític i institucional propi dels valencians i valencianes, constitueix aquesta convocatòria la via adequada perquè els ajuntaments i mancomunitats de municipis de la Comunitat Valenciana, puguen plantejar també la realització d'actuacions encaminades a recordar el mencionat aniversari.  
  
Per tot això, de conformitat amb allò que disposa l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria  
Es convoca, en règim de concurrència competitiva, la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici de 2018.  
  
Segon. Bases reguladores  
1. La present resolució de convocatòria es dicta a l'empara del que estableix l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana, per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià (DOGV 7824, 08.07.2016).  
  
2. Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a l'ordre assenyalada en el punt anterior.  
  
Tercer. Finançament de les subvencions  
La present convocatòria de subvencions es finançarà amb càrrec a la línia pressupostària S7254000, inclosa en l'aplicació pressupostària 45.06.49.245.07.6 de la Llei 22/2017, de 29 de desembre, de Pressupostos de la Generalitat per a l'exercici de 2018, destinada a responsabilitat social i foment de l'autogovern, amb un crèdit màxim de 46.427,79 - (quaranta-sis mil quatre-cents vint-i-set euros amb setanta-nou cèntims d'euro).  
  
Quart. Forma i termini de presentació de sol·licituds  
1. La presentació de sol·licituds i la documentació annexa per a l'obtenció de les subvencions regulades en la present convocatòria, es realitzarà únicament, de forma telemàtica en el Portal de la Generalitat, www.gva.es, accedint a la Seu Electrònica, Serveis en línia, Ciutadans/Ajudes, Beques i subvencions.  
Per a això, l'entitat sol·licitant haurà de disposar de firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb què la Generalitat haja firmat l'oportú conveni.  
  
Tant la sol·licitud com la resta de documents a presentar hauran de signar-se electrònicament.  
2. L'imprès de sol·licitud i la documentació annexa que s'exigeix en aquesta convocatòria, s'omplirà i firmarà electrònicament per la persona titular de la mancomunitat de municipis o de l'alcaldia-presidència de l'ajuntament, a la qual s'acompanyarà la documentació ressenyada en l'apartat cinqué de la present resolució de convocatòria, utilitzant l'aplicació dissenyada per a aquestes subvencions, que estarà disponible en el catàleg de serveis públics interactius de la Generalitat a través d'http://sede.gva.es, apartat «serveis en línia», i seleccionaran el tràmit de sol·licitud de subvenció dissenyat a l'efecte.  
La presentació de la sol·licitud porta implícita l'acceptació de les bases reguladores.  
3. El termini de presentació de sol·licituds serà de 20 dies hàbils, comptats a partir de l'endemà de la publicació de l'extracte d'aquesta resolució de convocatòria en el Diari Oficial de la Generalitat Valenciana.  
L'incompliment del mencionat termini donarà lloc a la inadmissió a tràmit de la sol·licitud.  
  
Cinqué. Documentació a presentar  
1. Junt amb la sol·licitud es presentarà la documentació següent:  
a) Un programa detallat del pla de l'actuació o actuacions a realitzar. El programa, que en tot cas serà únic per sol·licitud, haurà d'estar firmat per la persona titular de la presidència de la mancomunitat de municipis o de l'alcaldia-presidència de l'ajuntament, i s'hi hauran de detallar, com a mínim, els aspectes següents:  
- En primer lloc, totes les activitats a realitzar, amb una descripció precisa del seu contingut, vinculant-les amb l'objecte d'aquesta convocatòria i amb els tipus d'actuacions que, de conformitat amb la base reguladora segona, són subvencionables.  
- En segon lloc, els objectius a aconseguir amb el desenvolupament de cada una de les activitats incloses en el programa. En particular, haurà de fer-se, si escau, una menció detallada i raonada a la relació entre les activitats programades i els aspectes concrets que, segons l'opinió de l'entitat local sol·licitant, puguen ser valorats, d'acord amb els criteris d'atorgament de les subvencions previstos en les lletres c i d de l'apartat 1 de la base reguladora sisena, referides, respectivament, a l'ús del valencià i al nivell d'incidència, degudament acreditat, de l'actuació o actuacions a desenvolupar en cada un dels àmbits ressenyats en la segona de les lletres esmentades.  
- En tercer lloc, el calendari precís de compliment i els terminis d'execució previstos, tant per al programa d'activitats en el seu conjunt com per a cada una de les actuacions proposades. En aquest sentit, haurà d'incloure's, com a mínim, una previsió ajustada de les possibles dates de celebració de cada activitat, tenint en compte, en tot cas, la indicació continguda en l'apartat nové de la present resolució de convocatòria, sobre el termini per a la justificació de les subvencions concedides.  
  
b) Un document, degudament firmat per la persona titular de la presidència de la mancomunitat de municipis o de l'alcaldia-presidència de l'ajuntament, en el qual figure una descripció desglossada i detallada dels costos corresponents tant al pla d'actuacions en el seu conjunt, com a cada una d'aquestes en particular, d'acord amb els criteris següents:  
  
- Si l'actuació o actuacions per a les quals es demana la subvenció no s'hagueren realitzat encara en el moment de formalitzar la sol·licitud, haurà d'aportar-se un pressupost detallat de la despesa o factures proforma.  
En aquells supòsits en què, des de la Direcció General de Responsabilitat Social i Foment de l'Autogovern, es considere un pressupost d'excessiu, podrà requerir-se l'entitat local per a aportar un nou pressupost de l'actuació o actuacions a realitzar més ajustat als preus de mercat.  
- Si una part de l'actuació o actuacions per a les quals es demana la subvenció s'haguera realitzat durant l'any 2018, però abans de formalitzar la sol·licitud, haurà d'aportar-se la documentació justificativa de la despesa ja realitzada, de conformitat amb el que preveu la base reguladora onze, i respecte a l'actuació o actuacions pendents de realitzar haurà d'aportar-se un pressupost detallat de la despesa o factures proforma. En aquest últim supòsit, si des de la Direcció General de Responsabilitat Social i Foment de l'Autogovern es considera excessiu un pressupost, podrà requerir-se l'entitat local per a aportar un nou pressupost de l'actuació o actuacions a realitzar més ajustat als preus de mercat.  
c) Certificat que acredite la resolució o acord adoptat per l'òrgan competent de l'entitat local per a formular la sol·licitud de la subvenció, on es farà constar expressament l'import sol·licitat i la consignació de l'import total de les actuacions en el pressupost de l'entitat sol·licitant. Aquest imprès s'omplirà i firmarà electrònicament per la persona que exercisca les funcions de secretaria de la corporació local.  
  
d) L'imprès de domiciliació bancària, a omplir en el cas de nou perceptor o canvi de compte bancari, que haurà de ser subscrit per la persona titular de la presidència de la mancomunitat de municipis o de l'alcaldia-presidència de l'ajuntament. A l'imprès s'adjuntarà una certificació expedida per la persona que exercisca les funcions de secretaria de la corporació local, en la qual acredite que la persona firmant de l'imprès de domiciliació bancària és titular del càrrec corresponent.  
  
  
Sisé. Esmena de la sol·licitud  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'acompanye la documentació que d'acord amb aquesta resolució resulte exigible, o es considere necessària per a resoldre, es requerirà l'interessat perquè, en el termini de 10 dies hàbils, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes que preveu la legislació bàsica de procediment administratiu.  
2. Els requeriments a què es fa referència en aquest resolc, així com qualsevol altre que poguera realitzar-se, tindran lloc per mitjà de notificació electrònica, regint-se pel que disposen els articles 53 i següents del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. Tal com disposa l'article 53 de la norma esmentada, la notificació electrònica dels actes administratius produirà efectes jurídics quan la via esmentada resulte obligatòria per a l'interessat, com és aquest cas.  
  
3. De conformitat amb l'article 54 del Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
1) El sol·licitant (mancomunitat de municipis o ajuntament), degudament identificat, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per l'interessat, un avís de notificació, de caràcter informatiu, que li comunicarà l'existència d'una notificació dirigida a aquest, així com l'adreça de la pàgina web a què ha d'accedir per a obtindre'l.  
  
2) Aquest avís de notificació haurà d'especificar, a més de les dades que permeten la identificació de la notificació, de conformitat amb el que disposa la Llei 39/2015, d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de la notificació, sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instància del destinatari es comprove la impossibilitat tècnica o material de l'accés.  
  
3) L'interessat podrà accedir a la notificació electrònica prèvia la seua identificació personal per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient a què es refereix, i la data i registre d'eixida.  
4) Si l'interessat accepta la notificació, podrà accedir als documents objecte d'aquella, que també tindran format per a impressió.  
  
5) Es deixarà constància en l'expedient administratiu de l'acceptació o rebuig de la notificació electrònica, produint els efectes previstos en la Llei 39/2015, d'1 d'octubre, del procediment administratiu comú de les administracions pública.  
  
Seté. Termini de resolució i publicació  
El termini per a tramitar les sol·licituds, resoldre i publicar la resolució de concessió serà de sis mesos com a màxim, a comptar de la data de publicació de l'extracte d'aquesta resolució de convocatòria en el Diari Oficial de la Generalitat Valenciana. Conclòs aquest termini sense que s'haja dictat i publicat resolució expressa, les entitats locals interessades podran entendre desestimades les seues sol·licituds per silenci administratiu.  
  
Huité. Recursos  
Contra les resolucions, expresses o presumptes, del procediment de concessió de les subvencions, que esgoten la via administrativa, les entitats locals interessades podran interposar, amb caràcter potestatiu, recurs de reposició davant la persona titular de la conselleria amb competències en matèria de foment de l'autogovern i desenvolupament estatutari, en el termini d'un mes a comptar des de l'endemà de la notificació o publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la notificació o publicació, de conformitat amb el que estableixen els articles 8, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que les entitats locals interessades puguen interposar qualsevol altre recurs que estimen pertinent.  
  
Nové. Termini i forma de justificació  
1. El termini per a la justificació de les subvencions concedides finalitzarà el 31 d'octubre de 2018.  
2. La presentació de la justificació es farà de manera telemàtica en els mateixos termes del resolc quart.  
3. La justificació de les subvencions es realitzarà d'acord amb el que estableix la base reguladora onze. Als efectes d'aportar la relació classificada de les despeses i inversions de l'activitat requerida en l'esmentada base reguladora, haurà d'omplir-se el model que conté la relació de despeses del compte justificatiu, degudament firmat per la persona que exercisca les funcions de secretaria de la corporació local, amb el vistiplau de la persona titular de la Presidència de la Mancomunitat de municipis o de l'Alcaldia-Presidència de l'Ajuntament.  
  
  
Deu. Criteris de valoració de les sol·licituds  
Els criteris objectius d'atorgament que es tindran en compte per a la concessió de les subvencions seran els establits en la base reguladora sisena, que s'aplicaran per a assignar a cada entitat local beneficiària la puntuació que corresponga d'acord amb la documentació aportada i a la informació que se'n desprenga sobre les actuacions dutes a terme o previstes.  
  
Contra aquesta resolució, que posa fi a la via administrativa, es podrà interposar, amb caràcter potestatiu, recurs de reposició davant la persona titular de la Conselleria amb competències en matèria de foment de l'autogovern i desenvolupament estatutari, en el termini d'un mes a comptar des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu en el termini de dos mesos comptats des de l'endemà de la publicació d'aquesta resolució, de conformitat amb el que estableixen els articles 8, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí de la possible interposició, per part de les entitats interessades, de qualsevol altre recurs que estimen pertinent.  
  
València, 13 de febrer de 2018.- El conseller de Transparència, Responsabilitat Social, Participació i Cooperació: Manuel Alcaraz Ramos.